Lappajärven seurakunta

Lappajärven seurakunta on Lapuan hiippakuntaan ja Lapuan hiippakunnan tuomiorovastikuntaan kuuluva Suomen evankelis-luterilaisen kirkon seurakunta, joka toimii Lappajärven kunnan alueella.

Lappajärven seurakunta lakkautetaan vuoden 2022 lopussa ja seurakunta liitetään osaksi Alajärven seurakuntaa vuoden 2023 alussa.

Historia 
Lappajärvi perustettiin Pietarsaaren seurakunnan kappeliksi vuonna 1637. Itsenäinen kirkkoherrakunta siitä tuli 1786, tosin tämä toteutui käytännössä vasta 1816. Lappajärven seurakuntaan on kuulunut moni myöhempi seurakunta, esimerkiksi vuonna 1751 perustettu Alajärven kappeliseurakunta, joka itsenäistyi 1859. Tällöin siihen liitettiin kappelina vuonna 1784 perustettu Soinin rukoushuonekunta sekä Soinin alainen vuonna 1799 perustettu Lehtimäen rukoushuonekunta, jotka siis aiemmin olivat osa Lappajärveä. Kortesjärven rukoushuonekunta perustettiin mahdollisesti jo vuonna 1734, viimeistään 1789. Siitä tuli kappeliseurakunta 1834 ja se itsenäistyi 1865, tosin käytännössä tämä toteutui vasta 1877. Evijärven kappeliseurakunta oli perustettu 1758 ja se itsenäistyi 1865. Vimpelin rukoushuonekunta perustettiin 1806. Siitä tuli kappeliseurakunta 1821 ja se itsenäistyi 1867. Kauhajärvelle perustettiin rukoushuone 1871.

Vuodesta 1938 vuoteen 1971 seurakuntatalona toimi Lappajärven vanha käräjätalo.  Nykyinen seurakuntatalo valmistui vuonna 1971 ja sen käyttöön vihki piispa Eero Lehtinen 29. elokuuta 1971.  Seurakuntatalo on arkkitehti Erkko Virkkusen suunnittelema. 

Vuonna 1997 seurakunta osti Kyrönniemessä sijainneen Vanhankodin tontin rakennuksineen ja perusti paikalle Kyrönniemen leirikeskuksen.

Seurakuntaliitos 
Helmikuussa 2022 Lapuan hiippakunnan tuomiokapituli esitti Alajärven, Lappajärven ja Vimpelin seurakuntien yhdistämistä.  Huhtikuussa 2022 Lappajärven seurakunnan kirkkovaltuusto otti seurakuntaliitokseen kielteisen kannan.  Kirkkohallitus päätti 25. toukokuuta 2022 Lappajärven seurakunnan pakkoliittämisestä yhdessä Vimpelin seurakunnan kanssa osaksi Alajärven seurakuntaa. Kirkkohallitus katsoi Lappajärven seurakunnalla olevan merkittäviä haasteita erityisesti hallinnossa, myös seurakunnan taloudellinen tila vaikutti huolestuttavalta, seurakunnan arvioidun 2,7 miljoonan euron metsäomaisuudesta huolimatta seurakunnalla oli rasitteena käytöstä poistetut seurakuntatalo, pappila ja Kyrönniemen leirikeskus.

Papisto 
Seuraavat henkilöt ovat toimineet Lappajärven kappeliseurakunnan kappalaisina ja Lappajärven seurakunnan kirkkoherroina:

Lappajärven kappeliseurakunta 
 1638–?: Pictorius
 1642–1690: Johannes Laurentiuksenpoika Essevius
 1690–1721: Laurentius Johanneksenpoika Essevius
 1723–1724: Pietari Pelander
 1725–1736: Samuel Simalin
 1736–1758: Tuomas Tuomaanpoika Wilckman
 1763–1804: Isak Lagus
 1807–1820: Mikael Lindfors

Lappajärven seurakunta 
 1816–1832: Erik Castrén
 1833–1875: Jakob Fellman
 1876–1890: Isak Otto Appelberg
 1891–1919: Anselm Nyström
 1919–? F. O. Lampola
 1971-1994: Erkki Koskimäki 
 1994-?: Hannu Penttinen
 2008-201?: Kari Mantere
 2013-2016 Ari Auranen
 2017–2020 Zacharias Onditi
 2020: vs. Esko Kallio
 2021: vt. Harri Kuhalampi
 2021-2022: vt. Jenny Kärki

Lähteet

Aiheesta muualla 
Lappajärven seurakunnan kotisivut
 

Lapuan hiippakunnan seurakunnat
Lappajärvi